钦定古今图书集成/历象汇编/岁功典/第011卷 > 《梁元帝纂要》 > 春愁赋 司空图
## 钦定古今图书集成/历象汇编/岁功典/第011卷 > 《梁元帝纂要》 > 春愁赋 司空图

芳滟滟兮翠绵绵，泥晨霞兮泊晚烟。郁情条以凝睇，
袅愁绪以伤年。群企胥悦，幽栖自怜。胜事而何人忘
返，赏心而与我相捐。当其玉律惊春，香风拂曙，晴阳
小苑之道，绀霭青门之树。绣毂相追，金羁并骛，携艳
冶以争出，指狭邪而共趣。贪壮岁之娱游，惜繁华之
易度。岂知低摧上国，寂寞良辰。林幽莺吊，院古苔新。
“暗想歌钟之会，出随车马之尘。落日归卧，悬琴叹频。
孤枕役故园之梦，一宵惊白首之人。江枫暮兮江水
渌，荡羁魂兮劳远目。倚兰棹兮雨霏霏，历𬞟洲兮衣
馥馥。千古兮此时此地，愍轮忠而见逐。边鸿下兮边
草生，拥玉帐兮滞龙城。折柳厌河梁之赠，落梅传戍
笛之声。万里兮此时此日，叹积雪之徒征”，莫不惨淡
伤神，回环萦虑。念郢阙以回首，忆帝乡之归路。虽阳
和之暗攻，自眇默而谁诉？于是情驰天末，黛敛闺中，
徘徊暖榭，从靡芳丛。燕泥滴滴而檐坏，蛛网迷迷而
帐空。怜笙罢典，挑锦停功，怨韶光之虚掷，兴长夜而
还同。若斯者，固纷尔多状，浩然莫穷。彼人情之贸迁，
系植物之荣悴。何深衷之委郁，谢圜煦于天地。萦心
夜焚，凝魄朝醉。同垢衣之莫澣，岂萱枝之可慰。愿昭
畅于春台，雪胸襟之滞义。